Am nächste Morge sind mir per Tuk Tuk an Busbahnhof und händ s erst beste Ticket nach Sukothai kauft. Ime scho liecht altersschwache Bus händ mir 2 Plätz ide letzte Sitzbankreihe becho. Hinter eus häts jedoch no e grossi polstereti Fläche gha, wo mir eus churz nach de Abfahrt usbreitet händ. Mir händ scho gmeint, mir heged s grosse Los zoge! Wo jedoch immer meh Lüt zuegstige sind und euse Sitzplätz vo andere Schwizer bsetzt worde sind, händ mir s dänn nüm so lustig  gfunde. Zwei Stund händ mirs dänn det hine mit 8 andere Thais müesse ushalte! Da d Fäderig uf de Hinderachse dure gsi isch, häts eus nur so duregschüttlet und vo de Klima über eus, hät i jedere Kurve s Kondenzwasser abetropft. Nach eme Zwüschestopp wo einigi Lüt usgstige sind, händ mir zrugg uf eusi Sitzplätz chöne und händ vo da a s Rumple wiiteri 3 Stund in Chauf gno.